ভারত-পাক সংঘর্ষের সময় ‘লাইভ’ পরীক্ষা করা হয়েছিল চীনা অস্ত্রের!

ওয়েব ডেস্ক : ভারত-পাকিস্তান সংঘর্ষের (India-Pakistan Conflict) সময় চীনের বিভিন্ন অস্ত্রের পরীক্ষা করা হয়েছিল? সম্প্রতি এমনটাই দাবি করা হয়েছে মার্কিন-চীন অর্থনৈতিক ও নিরাপত্তা পর্যালোচনা কমিশনের একটি রিপোর্টে (Report)। সেখানে বলা হয়েছে, ওই সংঘর্ষের সময় চীনের জে-১০ ফাইটার বিমান, পিএল-১৫ ক্ষেপণাস্ত্র, এইচকিউ-৯ এয়ার ডিফেন্স সিস্টেম সহ অন্যান্য অস্ত্র ভারতের উপর পরীক্ষা করা হয়েছিল। তবে প্রশ্ন উঠছে, আদৌ চীনা অস্ত্র কোনও প্রভাব ফেলতে পেরেছিল ওই যুদ্ধের সময়?

মার্কিন রিপোর্টে দাবি করা হয়েছে, ভারত-পাক সংঘর্ষের সময় জে-১০ ফাইটার বিমান, পিএল-১৫ ক্ষেপণাস্ত্র, এইচকিউ-৯ এয়ার ডিফেন্স সিস্টেম ব্যবহার করা হয়েছিল। বলা যেতে পারে, ওই সংঘর্ষের সময় চীনা অস্ত্রের (China Weapons) ‘লাইভ’ গবেষণা করা হয়েছিল। তবে চীনের অস্ত্র কী এই সংঘর্ষের সময় সফল হয়েছিল?

আরও খবর : পাকিস্তানের কারখানায় ভয়াবহ বিস্ফোরণ! মৃত ১৫

বিভিন্ন মহলের মতে, অপারেশন সিদুঁরের (Operation Sindoor) সময় পাকিস্তান ডিফেন্স ভারতের হামলার সামনে মুখ থুবড়ে পড়েছিল। কারণ, ভারতীয় সেনার বিরুদ্ধে পিএলএ-১৫ ক্ষেপনাস্ত্র ব্যবহার করেছিল পাকিস্তান। কিন্তু, তা ফাটেইনি। সীমান্তবর্তী এক গ্রামে স্থানীয়রা তা অক্ষত অবস্থাতেই উদ্ধার করেছিল। অন্যদিকে ভারতীয় বিমানের সামনে টিকতেই পারেনি চীনের জেএফ-১৭ যুদ্ধবিমানও। ফলে চীনের অস্ত্র এই সংঘর্ষের সময় বিফলে গিয়েছে বলে মনে করছে বিভিন্ন মহল।

উল্লেখ্য, গত ২২ এপ্রিল পহেলগামে ২৬ পর্যটককে হত্যা করেছিল জঙ্গিরা। এর পাল্টা ৭ মে পাকিস্তানে অপারেশন সিদুঁর চালিয়েছিল ভারত (India)। উড়িয়ে দেওয়া হয়েছিল নয়টি জঙ্গি ঘাঁটি। এর পাল্টা হামলা চালিয়েছিল পাকিস্তান। সেই হামলা প্রতিহত করেছিল ভারতীয় সেনা। সঙ্গে চালানো হয়েছিল পাল্টা হামলা। তার জেরে পাকিস্তানের বহু বায়ু সেনাঘাঁটি তছনছ হয়েছিল। এই হামলায় ১০০ জনের বেশি জঙ্গি ও ৩৫-৪০ জন পাক সেনা নিহত হয়েছিল বলে খবর। এর পরেই সংঘর্ষ থামাতে আর্জি জানানো হয়েছিল পাকিস্তানের তরফে। তাতে রাজি হয়েছিল ভারত।